แบงก์จัดใหญ่ช่วยลูกค้าใต้
กรุงไทยกสิกรอุ้มทุกสาขาธุรกิจผงะ5.6หมื่นล้านเจอพิษน้ำท่วม
10 ส.ค. 2554

กรุงไทยกสิกรอุ้มทุกสาขาธุรกิจผงะ5.6หมื่นล้านเจอพิษน้ำท่วม
ธนาคารออกสารพัดมาตรการช่วยลูกค้าน้ำท่วม ลูกค้า“กรุงไทย” โดนไปร่วม 5 หมื่นล้าน
นายเวทย์ นุชเจริญ รองกรรมการผู้จัดการ ธนาคารกรุงไทย กล่าวว่า อุทกภัยที่เกิดขึ้นในภาคใต้ส่งผลกระทบต่อลูกค้าธนาคารจำนวนมาก เนื่องจากภาคใต้เป็นพื้นที่สินเชื่อหลักของธนาคารทั้งเกษตรกรรมและท่องเที่ยว คิดเป็นวงเงินกู้ 5 หมื่นล้านบาท หรือจำนวนลูกค้ากว่า 1,000 ราย 
ทั้งนี้ ธนาคารได้ออกมาตรการช่วยเหลือลูกค้าทั้งในส่วนลูกค้ารายย่อยและลูกค้าเอสเอ็มอีรวม 7 มาตรการ ได้แก่ 1.ลูกค้าสินเชื่อที่อยู่อาศัยที่โดนน้ำท่วมสามารถเข้าร่วมโครงการสินเชื่อดอกเบี้ยต่ำ 60 งวด โดยคิดดอกเบี้ยเงินกู้ลูกค้ารายย่อยชั้นดี (เอ็มอาร์อาร์) ในปีแรกลบ 1.75% จากนั้นดอกเบี้ยเอ็มอาร์อาร์ลบ 0.5% 
2.ลูกค้าที่ต้องการสินเชื่อเพื่อปรับปรุงกิจการ ปีแรกคิดดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลบ 1% จากนั้นดอกเบี้ยเอ็มแอลอาร์ โดยให้ชำระ 5 ปี 
3.โรงแรมที่ได้รับผลกระทบจากน้ำท่วมหากมีความต้องการสินเชื่อซ่อมแซมจะเพิ่มวงเงินให้ เช่น ธุรกิจโรงแรมในพื้นที่ อ.เกาะสมุย จ.สุราษฎร์ธานี
4.กลุ่มลูกค้าที่มีศักยภาพทางการเงิน ไม่ต้องการความช่วยเหลือจากธนาคารมาก สามารถเลือกชำระเฉพาะดอกเบี้ย 6 เดือน โดยไม่ต้องชำระเงินต้น
5.โอนเงินไปยังพื้นที่น้ำท่วมโดยไม่คิดค่าธรรมเนียม 6.ช่วยจับคู่ให้ลูกค้าเพื่อได้ลดราคาค่าสินค้า เช่น ติดต่อบริษัทที่ขายอุปกรณ์ก่อสร้างซึ่งเป็นลูกค้าของธนาคารให้กับผู้ที่ได้รับผลกระทบ 
7.ธนาคารจะให้สินเชื่อแก่เทศบาล องค์การปกครองส่วนท้องถิ่น รวมถึงหน่วยงานภาครัฐต่างๆ ที่ได้รับผลกระทบน้ำท่วมเพื่อนำไปปรับปรุงอาคารต่างๆ โดยจะคิดดอกเบี้ยในอัตราเงินฝากประจำบวก 1% เพราะหากรอการเบิกจ่ายงบประมาณจากภาครัฐจะล่าช้า
นายเวทย์ กล่าวว่า พื้นที่ประสบภัยที่ธนาคารมีลูกค้ามากที่สุดคือนครศรีธรรมราช มีวงเงินกู้รวม 7,000 ล้านบาท หรือคิดเป็นจำนวนลูกค้า 250 ราย รองลงมาเป็นลูกค้าใน อ.เกาะสมุย ซึ่งส่วนใหญ่ประกอบธุรกิจโรงแรม ท่องเที่ยว วงเงินรวม 4,000 ล้านบาท หรือ 120 ราย โดยสินเชื่อส่วนใหญ่มีทั้งยางพารา เลี้ยงกุ้ง น้ำมันปาล์ม และธุรกิจท่องเที่ยว สำหรับลูกหนี้ที่ครบชำระหนี้ แต่เจอปัญหาน้ำท่วมก็สามารถพูดคุยได้
นายเวทย์ กล่าวว่า ปัจจุบันธนาคารมีวงเงินกู้สำหรับลูกค้าเอสเอ็มอีในพื้นที่ภาคใต้คิดเป็นสัดส่วนแค่ 10% ของวงเงินกู้เอสเอ็มอีรวม 7 แสนล้านบาท 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารได้ออกมาตรการช่วยเหลือลูกค้าเอสเอ็มอีที่ประสบน้ำท่วมในภาคใต้ 3 มาตรการ ได้แก่ 1.ผ่อนเฉพาะดอกเบี้ยเป็นระยะเวลา 3 เดือน 2.สินเชื่อระยะสั้นจำพวกตั๋วพีเอ็น แพ็กกิงสต๊อก จะต่อระยะเวลาตั๋วออกไปอีก 3 เดือน และ3.หากเกิดความเสียหายกับตัวอาคาร โรงงาน จะให้เงินกู้ใหม่ระยะเวลาผ่อนไม่เกิน 3 ปี และให้ผ่อนเฉพาะดอกเบี้ยในช่วง 3 เดือนแรก โดยลูกค้าภาคใต้ที่คาดว่าจะได้รับผลกระทบคิดเป็นสินเชื่อ 6,300 ล้านบาท 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ลูกค้าสินเชื่อที่อยู่อาศัย ลูกค้าสามารถเลือกได้ว่าจะขอผ่อนเหลือเพียง 40% ของค่างวดในแต่ละเดือนเป็นเวลา 1 ปี หรือจะขอผ่อนเฉพาะดอกเบี้ยเป็นเวลา 6 เดือน 
ขณะที่บัตรเครดิตและสินเชื่อบุคคล จะยืดระยะเวลาชำระหนี้ให้ในช่วงเดือนเม.ย. พ.ค. และเดือนมิ.ย. และจะลดดอกเบี้ยให้ 50%